## Les Arts comunica que James Gaffigan finalitzarà la seua etapa com a director musical després de concloure la temporada 2024-2025

*** Ha sigut un pilar fonamental per a l’ampliació del repertori i la consolidació de la plantilla de l’Orquestra de la Comunitat Valenciana
* James Gaffigan tornarà a Les Arts en la temporada 2025-2026 per a la direcció musical d’una òpera escenificada**

El Palau de les Arts Reina Sofia comunica que James Gaffigan conclourà la seua etapa com a director musical de la institució després de finalitzar la temporada 2024-2025, el 31 d’agost de 2025, data en la qual expira el seu contracte de quatre anys.

Des de la seua arribada en setembre de 2021, el mestre estatunidenc ha sigut una figura clau en el creixement artístic de Les Arts, gràcies a la seua labor en l’ampliació del repertori i el seu compromís amb el desenrotllament i enfortiment de l’Orquestra de la Comunitat Valenciana (OCV).

Una de les grans prioritats de la nova etapa artística de Les Arts, iniciada en 2019, ha sigut la consolidació i ampliació de l’OCV. Amb la direcció de James Gaffigan, l’orquestra ha passat de 54 a 76 músics, i amb això ha aconseguit un notable creixement i enriquiment de la seua plantilla.

James Gaffigan, a més, ha protagonitzat importants moments en la història recent de Les Arts, com l’estrena del *Rèquiem* de Mozart escenificat per Romeo Castellucci, la primera representació a València de *Wozzeck*, els retorns de l’òpera wagneriana amb *Tristan und Isolde* o del repertori rus amb *La dama de piques,* així com la brillant *Die Zauberflöte* que va clausurar la passada temporada.

En l’apartat simfònic, cal destacar les seues versions de la *Simfonia del Nou Món*, de Dvořák, *Simfonia Resurrecció* de Mahler, *Romeo i Julieta* de Prokófiev o la *Novena Simfonia* de Bruckner.

James Gaffigan ha recordat que quan Jesús Iglesias Noriega li va proposar formar part d’este projecte per a Les Arts i l’Orquestra de la Comunitat Valenciana, “vaig acceptar sense dubtar quan vaig conéixer la formació”.

“Hem treballat intensament durant estos anys, incorporant 22 nous músics, i puc afirmar que l’orquestra travessa un moment excel·lent, una cosa reconeguda i valorada amb entusiasme pel nostre estimat públic, que no ha deixat de créixer any rere any”, ha destacat.

Així mateix, reconeix sentir-se orgullós del que ha assolit, “me’n vaig amb la convicció que deixe Les Arts i la seua orquestra en una situació excepcional perquè el meu successor continue esta trajectòria ascendent”.

Per la seua part, Jesús Iglesias Noriega, director artístic de Les Arts, ha agraït també a James Gaffigan la seua implicació en un dels principals objectius d’esta nova etapa de Les Arts: l’obertura a nous públics i la seua connexió amb el territori valencià.

“A més de la seua excel·lent labor artística, James Gaffigan ha sigut un aliat fonamental en la difusió i el desenrotllament d’iniciatives de proximitat de Les Arts”, ha assenyalat Jesús Iglesias Noriega.

James Gaffigan ha dirigit 16 concerts en diferents localitats de les tres províncies de la Comunitat Valenciana, i ha sigut protagonista del retorn de la formació orquestral al circuit dels festivals d’estiu.

Està previst que el mestre estatunidenc torne a València la pròxima temporada per a dirigir una de les produccions que es representaran en la Sala Principal.

Fecha: 18/12/2024